Neuvoston 30 päivänä huhtikuuta 1998 vahvistama YHTEINEN KANTA (EY) N:o 34/98 Euroopan parlamentin ja neuvoston direktiivin 98/.../EY antamiseksi kahviuutteista ja sikuriuutteista



Virallinen lehti nro C 204 , 30/06/1998 s. 0025



Neuvoston 30 päivänä huhtikuuta 1998 vahvistama YHTEINEN KANTA (EY) N:o 34/98 Euroopan parlamentin ja neuvoston direktiivin 98/. . ./EY antamiseksi kahviuutteista ja sikuriuutteista (98/C 204/03) EUROOPAN PARLAMENTTI JA EUROOPAN UNIONIN NEUVOSTO, jotka ottavat huomioon Euroopan yhteisön perustamissopimuksen ja erityisesti sen 100 a artiklan, ottavat huomioon komission ehdotuksen (1), ottavat huomioon talous- ja sosiaalikomitean lausunnon (2), noudattavat perustamissopimuksen 189 b artiklassa määrättyä menettelyä (3), sekä katsovat, että elintarvikealan tiettyjä vertikaalisia direktiivejä olisi yksinkertaistettava siten, että Eurooppa-neuvoston 11 ja 12 päivänä joulukuuta 1992 Edinburghissa tekemien päätelmien ja Eurooppa-neuvoston 10 ja 11 päivänä joulukuuta 1993 Brysselissä vahvistamien päätelmien mukaisesti huomioon otettaisiin ainoastaan ne olennaiset vaatimukset, jotka mainituissa direktiiveissä tarkoitettujen valmisteiden on täytettävä, jotta ne voivat vapaasti liikkua sisämarkkinoilla, kahviuutteita ja sikuriuutteita koskevan jäsenvaltioiden lainsäädännön lähentämisestä 27 päivänä kesäkuuta 1997 annettua neuvoston direktiiviä 77/436/ETY (4) perusteltiin sillä, että kahviuutteita ja sikuriuutteita koskevassa jäsenvaltioiden lainsäädännössä olevat erot voivat luoda vilpillisiä kilpailuolosuhteita ja johtaa kuluttajia harhaan ja näin vaikuttaa suoraan yhteismarkkinoiden toteuttamiseen ja toimintaan, edellä mainitun direktiivin tavoitteena on tämän vuoksi ollut määritellä kahviuutteet ja sikuriuutteet, määrittää niiden valmistuksen aikana niihin lisättävät aineet, määrätä yhteiset säännöt niiden pakkaamisen sekä merkitsemisen osalta ja täsmentää millä edellytyksin erityisnimityksiä voidaan käyttää tietyistä valmisteista, jotta varmistettaisiin niiden vapaa liikkuvuus yhteisössä, direktiivi 77/436/ETY on mukautettava yhteisön kaikkiin elintarvikkeisiin sovellettavaan lainsäädäntöön, erityisesti siihen, joka koskee merkitsemistä ja analyysimenetelmiä, kuluttajalle myytäväksi tarkoitettujen elintarvikkeiden merkintöjä, esillepanoa ja mainontaa koskevan jäsenvaltioiden lainsäädännön lähentämisestä 18 päivänä joulukuuta 1978 annetulla neuvoston direktiivillä 79/112/ETY (5) vahvistettuja yleisiä sääntöjä elintarvikkeiden merkinnöistä on sovellettava tietyin edellytyksin, suhteellisuusperiaatetta noudattaen tässä direktiivissä ei ylitetä sitä, mikä on perustamissopimuksen 3 b artiklan kolmannen kohdan määräysten mukaisesti tarpeen sen tavoitteiden saavuttamiseksi, päätöksellä 69/414/ETY perustettu pysyvä elintarvikekomitea avustaa komissiota tämän direktiivin mukauttamisessa yhteisön yleisiin elintarvikkeita koskeviin säännöksiin, ja vapaata liikkuvuutta vaikeuttavien uusien esteiden välttämiseksi jäsenvaltioiden ei olisi annettava tässä direktiivissä tarkoitettujen valmisteiden osalta kansallisia säännöksiä, joista ei ole säädetty tässä direktiivissä, OVAT ANTANEET TÄMÄN DIREKTIIVIN: 1 artikla Tätä direktiiviä sovelletaan kahviuutteisiin ja sikuriuutteisiin, sellaisina kuin ne ovat määriteltyinä liitteessä. Tätä direktiiviä ei sovelleta valmisteeseen "café torrefacto soluble". 2 artikla Direktiiviä 79/112/ETY sovelletaan liitteessä määriteltyihin valmisteisiin seuraavin edellytyksin: a) Liitteessä mainitut valmisteen nimitykset varataan ainoastaan liitteessä tarkoitetuille tuotteille ja niitä on käytettävä kaupassa niiden määrittämiseksi. Nimityksiä voidaan kuitenkin tarvittaessa täydentää sanoilla: - "tahna" tai "tahnamainen" tai - "neste" tai "nestemäinen". Valmisteen nimityksiä voidaan kuitenkin täydentää ilmaisulla "tiiviste": - liitteessä olevan 1 kohdan c alakohdassa määritellyssä valmisteessa, jos kahvipohjaisen kuiva-aineen pitoisuus on yli 25 prosenttia painosta; - liitteessä olevan 2 kohdan c alakohdassa määritellyssä valmisteessa, jos sikuripohjaisen kuiva-aineen pitoisuus on yli 45 prosenttia painosta. b) Merkinnöissä on oltava maininta "kofeiiniton" niissä liitteessä olevassa 1 kohdassa tarkoitetuissa valmisteissa, joiden vedettömän kofeiinin pitoisuus on enintään 0,3 prosenttia kahvipohjaisen kuiva-aineen painosta. Kyseisen maininnan on oltava myyntinimityksen välittömässä läheisyydessä. c) Liitteessä olevan 1 kohdan c alakohdassa ja 2 kohdan c alakohdassa määritelyjen valmisteiden merkinnöissä on oltava maininnat "käytetty . . .", "säilötty . . .", "lisätty . . ." tai "paahdettu . . .", joiden jäljessä on käytetyn sokerityypin nimi/käytettyjen sokerityyppien nimet. Näiden mainintojen on oltava myyntinimityksen välittömässä läheisyydessä. d) Merkinnöissä on mainittava liitteessä olevan 1 kohdan b ja c alakohdassa tarkoitettujen valmisteiden osalta kahvipohjaisen kuiva-aineen vähimmäispitoisuus ja liitteessä olevan 2 kohdan b ja c alakohdassa tarkoitettujen valmisteiden osalta sikuripohjaisen kuiva-aineen vähimmäispitoisuus. Nämä pitoisuudet ilmaistaan prosenttiosuutena valmiin tuotteen painosta. 3 artikla Jäsenvaltiot eivät saa antaa liitteessä määriteltyjä valmisteita koskevia kansallisia säännöksiä, joista ei ole säädetty tässä direktiivissä. 4 artikla Tämän direktiivin mukauttamisesta yhteisön yleiseen elintarvikelainsäädäntöön päätetään 5 artiklassa säädettyä menettelyä noudattaen. 5 artikla 1. Komissiota avustaa pysyvä elintarvikekomitea, jäljempänä `komitea`, joka muodostuu jäsenvaltioiden edustajista ja jonka puheenjohtajana on komission edustaja. 2. Komission edustaja tekee komitealle ehdotuksen tarvittavista toimenpiteistä. Komitea antaa lausuntonsa ehdotuksesta määräajassa, jonka puheenjohtaja voi asettaa asian kiireellisyyden mukaan. Lausunto annetaan perustamissopimuksen 148 artiklan 2 kohdassa niiden päätösten edellytykseksi määrätyllä enemmistöllä, jotka neuvosto tekee komission ehdotuksesta. Komiteaan kuuluvien jäsenvaltioiden edustajien äänet painotetaan mainitussa artiklassa määrätyllä tavalla. Puheenjohtaja ei osallistu äänestykseen. Komissio päättää suunnitelluista toimenpiteistä, jos ne ovat komitean lausunnon mukaiset. Jos suunnitellut toimenpiteet eivät ole komitean lausunnon mukaisissa tai lausuntoa ei ole annettu, komissio tekee viipymättä neuvostolle ehdotuksen tarvittavista toimenpiteistä. Neuvosto ratkaisee asian määräenemmistöllä. Jos neuvosto ei ole ratkaissut asiaa kolmen kuukauden kuluessa siitä, kun asia on tullut vireille neuvostossa, komissio tekee päätöksen ehdotetuista toimenpiteistä. 6 artikla Kumotaan direktiivi 77/436/ETY . . . (6*) alkaen. Viittauksia kumottuun direktiiviin pidetään viittauksina tähän direktiiviin. 7 artikla 1. Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan viimeistään . . . (7*). Niiden on ilmoitettava tästä komissiolle viipymättä. Näin muutettua lainsäädäntöä on sovellettava siten, että: - sallitaan liitteessä määriteltyjen valmisteiden kaupan pitäminen, jos ne ovat tässä direktiivissä säädettyjen määritelmien ja sääntöjen mukaisia, . . . (8*) alkaen - kielletään . . . (9**) alkaen niiden tuotteiden pitäminen, jotka eivät ole tämän direktiivin mukaisia. Kuitenkin tuotteiden, jotka eivät ole tämän direktiivin mukaisia, ja jotka on varustettu merkinnöin ennen . . . (10**) direktiivin 77/436/ETY mukaisesti, kaupan pitäminen sallitaan varastojen loppumiseen asti. Näissä jäsenvaltioiden antamissa säädöksissä on viitattava tähän direktiiviin tai niitä virallisesti julkaistaessa niihin on liitettävä viittaus tähän direktiiviin. Jäsenvaltioiden on säädettävä siitä, miten viittaukset tehdään. 2. Jäsenvaltioiden on toimitettava tässä direktiivissä tarkoitetuista kysymyksistä antamansa kansalliset säännökset kirjallisina komissiolle. 8 artikla Tämä direktiivi tulee voimaan päivänä, jona se julkaistaan Euroopan yhteisöjen virallisessa lehdessä. 9 artikla Tämä direktiivi on osoitettu kaikille jäsenvaltioille. Tehty . . . Euroopan parlamentin puolesta PuhemiesNeuvoston puolesta Puheenjohtaja (1) EYVL C 231, 9.8.1996, s. 24. (2) EYVL C 56, 24.2.1997, s. 20. (3) Euroopan parlamentin lausunto annettu 23. lokakuuta 1997 (EYVL C 339, 10.11.1997, s. 129), neuvoston yhteinen kanta vahvistettu 30. huhtikuuta 1998 ja Euroopan parlamentin päätös tehty . . . (ei vielä julkaistu virallisessa lehdessä). (4) EYVL L 172, 12.7.1977, s. 20, direktiivi sellaisena kuin se on viimeksi muutettuna vuoden 1985 liittymisasiakirjalla. (5) EYVL L 33, 8.2.1979, s. 1, asetus sellaisena kuin se on viimeksi muutettuna Euroopan parlamentin ja neuvoston direktiivillä 97/4/EY (EYVL L 43, 14.2.1997, s. 21). (6*) 18 kuukauden kuluttua tämän direktiivin voimaantulosta. (7**) 30 kuukauden kuluttua tämän direktiivin voimaantulosta. LIITE VALMISTEIDEN NIMITYKSET, MÄÄRITELMÄT JA OMINAISPIIREET 1. "Kahviuute", "liukeneva kahviuute", "liukeneva kahvi" tai "pikakahvi" on tiivistevalmiste, joka on saatu paahdetuista kahvipavuista uuttamalla käyttämällä uuttamisaineena vain vettä ja jättämällä pois hydrolyysiprosessit, jotka sisältävät hapon tai emäksen lisäämisen. Sellaisten liukenemattomien aineiden lisäksi, joita on teknisesti mahdoton poistaa, ja kahvista saatujen liukenemattomien öljyjen lisäksi kahviuute saa sisältää ainoastaan kahvin liukenevia ja aromaattisia osia. Kahvipohjaisen kuiva-aineen pitoisuuden on oltava: a) kahviuutteella vähintään 95 prosenttia painosta, b) kahviuutetahnalla 70-85 prosenttia painosta, c) nestemäisellä kahviuutteella 15-55 prosenttia painosta. Kiinteä tai tahnamainen kahviuute ei saa sisältää muita aineita kuin niitä, jotka on saatu kahvin uuttamisesta. Nestemäinen kahviuute voi sisältää syötäviä sokereita paahdettuina tai paahtamattomina enintään 12 prosenttia painosta. 2. "Sikuriuute", "liukeneva sikuri" tai "pikasikuri" on tiivistevalmiste, joka on saatu uuttamalla paahdetusta sikurista käyttämällä vain vettä uuttamisaineena ja jättämällä pois hydrolyysiprosessit, jotka sisältävät hapon tai emäksen lisäämisen. Sikurilla tarkoitetaan Cichorium intybus L.:n, jota ei käytetä witloof-sikurin tuottamiseen, sopivalla tavalla puhdistettuja kuivattavaksi ja paahdettavaksi tarkoitettuja juuria, jota käytetään tavallisesti juomien valmistuksessa. Sikuripohjaisen kuiva-aineen pitoisuuden on oltava: a) kuivatulla sikuriuutteella vähintään 95 prosenttia painosta b) sikuriuutetahnalla 70-85 prosenttia painosta c) nestemäisellä sikuriuutteella 25-55 prosenttia painosta. Kiinteässä tai tahnamaisessa sikuriuutteessa aineita, joita ei ole saatu sikurista, saa olla enintään 1 prosentti painosta. Nestemäinen sikuriuute voi sisältää syötäviä sokereita paahdettuina tai paahtamattomina enintään 35 prosenttia painosta. EHDOTUS NEUVOSTON PERUSTELUIKSI I JOHDANTO 1. Komissio esitti 30. toukokuuta 1996 neuvostolle EY:n perustamissopimuksen 100 a artiklaan perustuvan ehdotuksen Euroopan parlamentin ja neuvoston direktiiviksi kahviuutteista ja sikuriuutteista (1). 2. Euroopan parlamentti antoi lausuntonsa ensimmäisessä käsittelyssä 23. lokakuuta 1997 (2). Komissio ei hyväksynyt yhtään Euroopan parlamentin ehdottamista tarkistuksista eikä ole niin ollen toimittanut muutettua ehdotusta. 3. Talous- ja sosiaalikomitea antoi lausuntonsa 31. lokakuuta 1996 (3). 4. Neuvosto vahvisti 30. huhtikuuta 1998 yhteisen kantansa perustamissopimuksen 189 b artiklan mukaisesti. II TAVOITE Direktiiviehdotus, joka toimitettiin neuvoston käsiteltäväksi yhdessä kuuden muun direktiiviehdotuksen kanssa (4), on osa elintarvikealan vertikaalisten direktiivien yksinkertaistamishanketta. Direktiiviehdotuksella on tarkoitus korvata neuvoston direktiivi 77/436/ETY kahviuutteita ja sikuriuutteita koskevan jäsenvaltioiden lainsäädännön lähentämisestä (5). Direktiiviehdotus rajataan sisämarkkinoiden toimivuuden kannalta olennaisiin vaatimuksiin viittaamalla voimassa oleviin, kaikkiin elintarvikkeisiin sovellettaviin yleisiin säännöksiin. III YHTEISEN KANNAN ERITTELY A. YLEISET HUOMAUTUKSET Neuvosto hylkäsi komission tavoin kaikki kolme Euroopan parlamentin ehdottamaa tarkistusta. B. YKSITYISKOHTAISET HUOMAUTUKSET 1. Euroopan parlamentin tarkistuksia koskevat huomautukset - Neuvosto ei voinut hyväksyä tarkistuksia 22 ja 23, joilla oli tarkoitus ottaa käyttöön kahviuute- ja sikuriuutepakkauksille määritellyt nimellispainot. Neuvosto katsoo tällaisten säännösten kuuluvan horisontaalisen lainsäädännön piiriin, eikä tähän direktiiviehdotukseen liittyvän yksinkertaistamistavoitteen huomioon ottaen kyseisten säännösten sisällyttäminen vertikaaliseen direktiiviin ole aiheellista. Komissio on sitä paitsi valmis tarkastelemaan horisontaalissa yhteydessä kysymystä kahvi- ja sikuriuutteiden pakkausvalikoimista. - Neuvosto oli tarkistuksen 24 osalta samaa mieltä komission kanssa siitä, että tekniikan nopean kehityksen vuoksi analyysimenetelmiä ei ole aiheellista sisällyttää säädöksiin. Neuvosto ja komissio antoivat edelliseen liittyen lausuman analyysimenetelmien mahdollisesta ajantasaistamisesta. 2. Komission ehdotukseen tehdyt muutokset a) Tärkein neuvoston tekemä muutos koskee komissiolle siirretyn täytäntöönpanovallan laajuutta teknisen mukauttamisen osalta sekä siinä käytettävää menettelyä: neuvosto rajoitti täytäntöönpanovallan koskemaan mukautuksia, jotka ovat tarpeen direktiivin säännösten mukauttamiseksi yhteisön yleiseen elintarvikelainsäädäntään (4 artikla) - lukuun ottamatta oleellisempia mukautuksia, joiden osalta sovelletaan yhteispäätösmenettelyä - ja edellyttäen, että kyseistä valtaa käytetään komiteamenettelyn III a mukaisesti (5 artikla). b) Muut muutokset koskevat vähäisempiä yksityiskohtia, nimittäin: - 1 artiklassa soveltamisalan selventäminen jättämällä sen ulkopuolelle nimenomaisesti "café torrefacto soluble" - kyseisten tuotteiden merkintöjen osalta 2 artiklan a kohdassa sellaisen maininnan lisääminen, jossa täsmennetään, missä muodossa kahvi- tai sikuriuute on (esim. "tahna", "neste") - liitteen 1 kohdassa neuvosto ehdotti kahviuutteiden koostumuksen osalta käytettäväksi nykyisin voimassa olevissa säädöksissä olevaa sanamuotoa, johon sisältyy ilmaisu "kahvista saatujen liukenemattomien öljyjen". Huom. Ehdotuksen 2 ja 3 artiklaan samoin kuin liitteen tekstiin tehdyt muutokset ovat toimituksellisia. IV PÄÄTELMÄT Neuvosto, joka hylkäsi Euroopan parlamentin tarkistukset pikemminkin menettelytapaan kuin asiasisältöön liittyvistä syistä, katsoo, että hyväksytty teksti vastaa suurin piirtein tavoitetta eli elintarvikelainsäädännön yksinkertaistamista. (1) EYVL C 231, 9.8.1996, sivu 24. (2) EYVL C 339, 10.11.1997, sivu 128. (3) EYVL C 56, 24.2.1997, sivu 20. (4) Ne koskevat seuraavia elintarvikkeita: - kaakao- ja suklaatuotteet - tietyt sokerit - hunaja - hedelmämehut ja vastaavat valmisteet - säilötyt maidot - hillot, hyytelöt, marmeladit ja kastanjasoseet. (5) EYVL L 172, 12.7.1977, sivu 20.